พระราชบัญญัติเหรียญรัตนาภรณ์ รัชกาลที่ 7 พุทธศักราช 2469
ประกาศวันที่ 1926-10-17

content: พระราชบัญญัติเหรียญรัตนาภรณ์ รัชกาลที่ ๗ พุทธศักราช ๒๔๖๙
content: พระบาทสมเด็จพระปรมินทรมหาประชาธิปก พระปกเกล้าเจ้าอยู่หัว มีพระบรมราชโองการดำรัสเหนือเกล้าฯ สั่งว่าเหรียญรัตนาภรณ์ เป็นเหรียญเครื่องหมายในส่วนพระองค์อย่างหนึ่ง สมเด็จพระบรมชนกนาถ พระบาทสมเด็จฯ พระจุลจอมเกล้าเจ้าอยู่หัว ได้ทรงพระราชดำริสร้างขึ้นเป็นประเดิม สำหรับพระราชทานเป็นเครื่องหมายในพระมหากรุณา
content: แก่ผู้ซึ่งมีใจจงรักภักดีต่อใต้ฝ่าละอองธุลีพระบาท แล้วแต่จะทรงพระราชดำริเห็นสมควร ต่อมาถึงรัชสมัยในสมเด็จพระบรมเชษฐาธิราช พระบาทสมเด็จฯ พระมงกุฎเกล้าเจ้าอยู่หัวก็ได้ทรงอนุโลมสร้างเหรียญรัตนาภรณ์ขึ้นพระราชทานดุจเดียวกัน ทรงพระราชดำริเห็นว่าเป็นแบบอย่างอันดี
content: สมควรที่จะสร้างเหรียญรัตนาภรณ์รัชกาลปัจจุบันขึ้นอีกต่อไป ไว้พระราชทานเป็นเครื่องหมายในพระมหากรุณา แก่ผู้ซึ่งสวามิภักดิ์ต่อใต้ฝ่าละอองธุลีพระบาทตามลำดับชั้น จึ่งทรงพระกรุณาโปรดเกล้าฯ ให้ตราพระราชบัญญัติขึ้นไว้ดังต่อไปนี้
sectionNo: 1
content: มาตรา ๑ พระราชบัญญัตินี้ให้เรียกว่า พระราชบัญญัติเหรียญรัตนาภรณ์ รัชกาลที่ ๗ พุทธศักราช ๒๔๖๙ และให้ใช้ตั้งแต่วันที่ประกาศในราชกิจจานุเบกษาเป็นต้นไป
sectionNo: 2
content: มาตรา ๒ ลักษณะแห่งเหรียญรัตนาภรณ์ตามพระราชบัญญัตินี้ ให้มีอักษรพระบรมนามาภิไธย ป.ป.ร. อยู่ในขอบวงรีหยิกทแยงสี่แง่ มีหูสำหรับร้อยแพรแถบข้างบน ทำด้วยทองคำและเงิน ลงยาฝังเพชร ยักเยื้องไว้อย่างต่างกัน มีลำดับเป็น ๕ ชั้น ดังนี้ ชั้นที่ ๑ เรือนเงินประดับเพชรทั้งดวง หูทองคำ ชั้นที่ ๒
sectionNo: 2
content: อักษรพระบรมนามาภิไธยทองคำลงยาเขียว ขอบเรือนเงินประดับเพชร หูทองคำ ชั้นที่ ๓ อักษรพระบรมนามาภิไธยทองคำลงยาเขียว ขอบเพชรสร่งเงิน หูทองคำ ชั้นที่ ๔ อักษรพระบรมนามาภิไธยทองคำ ขอบเพชรสร่งเงิน หูทองคำ ชั้นที่ ๕ อักษรพระบรมนามาภิไธยเงิน ขอบเพชรสร่งเงิน หูทองคำ ให้มีแพรแถบพื้นสีเหลือง มีริ้วเขียว ๒ ข้าง
sectionNo: 2
content: กว้าง ๒๓ มิลลิเมตร สอดร้อยหู เหมือนกันทั้ง ๕ ชั้น สำหรับพระราชทานสตรีผูกเป็นรูปแมลงปอ สำหรับพระราชทานบุรุษไม่ผูก ใช้กลัดอกเสื้อข้างซ้าย
sectionNo: 3
content: มาตรา ๓ เหรียญนี้จะพระราชทานแก่ผู้ซึ่งมีน้ำใจจงรักภักดีแด่ใต้ฝ่าละอองธุลีพระบาท แล้วแต่จะทรงพระราชดำริเห็นสมควร โดยพระมหากรุณา มีประกาศนียบัตรลงลายพระราชหัตถเลขา ประทับพระราชลัญจกรเป็นสำคัญ กำกับไว้ด้วย ผู้ซึ่งได้รับพระราชทานเหรียญชั้นใด จะเขียนหมายย่อไว้ท้ายชื่อ ก็ให้เขียนหมายเหรียญชั้นนั้น ดังนี้
sectionNo: 3
content: ชั้นที่ ๑ หมาย ป.ป.ร. ๑ ชั้นที่ ๒ หมาย ป.ป.ร. ๒ ชั้นที่ ๓ หมาย ป.ป.ร. ๓ ชั้นที่ ๔ หมาย ป.ป.ร. ๔ ชั้นที่ ๕ หมาย ป.ป.ร. ๕
sectionNo: 4
content: มาตรา ๔ เหรียญนี้พระราชทานเป็นของส่วนพระองค์จะต้องส่งคืนแต่ดวงเดิมเมื่อได้พระราชทานดวงใหม่เลื่อนเป็นชั้นสูงขึ้นไป ดวงที่ได้รับพระราชทานประจำตัวนั้น ทรงพระกรุณาโปรดเกล้าฯ พระราชทานเป็นสิทธิ์ แม้ผู้ซึ่งได้รับพระราชทานล่วงลับไปแล้ว ก็ให้ตกทอดเป็นมรดกแก่ทายาทหรือบุตรหลาน
sectionNo: 4
content: เพื่อจะได้เก็บไว้เป็นที่ระลึกในวงศ์ตระกูลสืบไป หากว่าทายาทหรือบุตรหลานมีปรารถนาจะเชิดชูเกียรติคุณจะเอาแต่ดวงเหรียญร้อยสร้อยสวมคอ ก็พระราชทานพระบรมราชานุญาตให้สวมได้ แต่จะร้อยแพรแถบเอาไปใช้ประดับไม่ได้
sectionNo: 5
content: มาตรา ๕ ให้กรมราชเลขาธิการเป็นเจ้าหน้าที่รักษาให้เป็นไปตามพระราชบัญญัตินี้จงทุกประการ ประกาศมา ณ วันที่ ๑๔ ตุลาคม พุทธศักราช ๒๔๖๙ เป็นปีที่ ๒ ในรัชกาลปัจจุบัน